Praksisstudier

Praksisstudier er en sentral del av studiet og utgjør, sammen med ferdighetstrening, 42 studiepoeng. Praksisstudiene er en forutsetning for å få erfaring med sosialt arbeid som yrkesutøvelse, fremtidige oppgaver og roller og reflektere kritisk over disse. Studentene får gjennom praksisstudier muligheter til å observere, analysere, forstå og arbeide med sosialt arbeid på individ, gruppe og samfunnsnivå. Samtidig gir slike studier mulighet til å prøve ut kunnskap, trene ferdigheter og gjennom dette bygge opp en faglig/personlig kompetanse.

Som en konsekvens av profesjonens faglig sammensatte karakter forutsetter rammeplanen at praksisstudiene skal være en integrert del av utdanningen. De kan knyttes til alle studiets hovedemner. Praksisstudiene er lagt til 2. og 5. semester. I 2. semester veksler opplegget mellom teoretisk undervisning parallelt med observasjoner og oppgaver i gruppe. I 5.semester får studentene en kort introduksjon før de enkeltvis praktiserer sosialt arbeid innen rammen av relevante arbeidssteder hjemme eller ute. De skal også dokumentere kunnskap og erfaringer og reflektere over disse i form av ferdighetstrening. Det er for øvrig utarbeidet egne retningslinjer for praksis 
Kurs 5:
Praksisstudier i offentlig forvaltning og tredje sektor og vitenskapsteori

Mål

Studentene skal gruppevis gjennomføre et felles praksisstudie, enten innen rammen av tredje sektor eller offentlig forvaltning. Gjennom planlegging og gjennomføring skal studentene tilegne seg grunnleggende forståelse for forholdet mellom teori og praksis. Videre skal de utvikle grunnleggende kompetanse i hvordan mobilisere nettverk, nærmiljø eller lokalsamfunn. Studentene skal også utvikle kompetanse i å gjennomføre en felles oppgave gjennom samarbeid i gruppe.

Innhold

Kurset veksler mellom teori - og praksisstudier hvor undervisningstema vil avhenge av studentenes praksisplass. I tillegg vil følgende tema blir fokusert:

· vitenskapsteori – en innføring

· frivillige organisasjoner som velferdsarena nasjonalt og internasjonalt

· forholdet mellom privat og offentlig sektor

· prosjektarbeid som organisasjonsform og arbeidsmåte i sosialt arbeid

· kjønn, religion i sosialt arbeid
· organisasjonskultur 

· sosialt arbeid i lokalsamfunn med vekt på brukermedvirkning

· bomiljøarbeid 

· analyse av gruppeprosesser

Studiepoeng: 21
Pedagogisk form: Praksisstudium, gruppearbeid, seminarer, forelesninger, selvstudium

Obligatorisk arbeidskrav utarbeidet i gruppe
Praksisstudier i sosialt arbeid

Kurs 13A:
Sosialt arbeid i praksis

Mål

Studentene skal i dette kurset praktisere sosialt arbeid i feltet; i Norge eller et annet land. Studentene skal gjennom dette tilegne seg kunnskaper om og erfaring i planlegging og gjennomføring av praktisk sosialt arbeid og reflektere over sosialt arbeid i en profesjonell yrkesrolle. Praktisering av ferdigheter og anvendelse av kunnskap fra samtlige emner er en målsetting. 
Innhold

Kurset fokuserer på:

· Å omsette kunnskap fra forskning og teori til handling i praksis

· Bli kjent med praksisstedets organisering

· Sette seg inn i aktuell sosialpolitikk og lovbestemmelser knyttet til praksisstedets oppgaver

· Gjøre seg kjent med samarbeidsinstanser som er aktuelle for praksisstedet

· Sosialt arbeid i situasjoner preget av krysspress og interessemotsetninger

· Trene i relasjonelle og kommunikative ferdigheter i sosialt arbeid

· Trene på å utarbeide skriftlige dokumenter

· Oppøve evnen til etisk refleksjon og bevisstgjøring av egne følelser og holdninger i møte med klienter/brukere
· Veiledning som fenomen, hjelpemiddel og utviklingsstøtte 
Studiepoeng: Kurs 13 a/b til sammen 30 
Pedagogisk form: Praksisutplassering med selvstendig arbeid under veiledning. 

2 individuelle obligatoriske arbeidskrav
Vurdering av praksis: Bestått/Ikke bestått

